**DE VEI PLECA**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De vei pleca,-mi vei fi mănunchi de vise

Şi-am să te-aştept cu braţele deschise.

Oriunde-ai fi, mă voi gândi la tine,

Dragostea ta în inimă-o voi ţine.

Şi, liniştit, am să-ţi duc tainic dorul,

Căci eu voi şti că veşnic ni-i amorul,

Că tu-mi vei fi aproape-oriunde-n lume,

Chiar despărţiţi de-om fi de-a’ mării spume...

Iar cât vei fi plecată peste ape,

Eu nu voi lăsa timpul ca să sape

Prăpastie între sufletele noastre

Atât de-aproape-n depărtări albastre.

Când vei veni-napoi, sărutul dulce

Al revederii iar ne va aduce

Pe unu-n ale celuilalt hotare,

Căci dragostea va fi la fel de mare.